Charlotte Dyremose (KF), 2008-12-02:
Der er ingen tvivl om, at vi fra konservativ side er fuldstændig enige i de gode intentioner i det her forslag.
Med hensyn til sammenligningen med f.eks. Norge, hvor flere kan førstehjælp sådan i voksenalderen, vil jeg nævne det, som hr. Martin Henriksen også henviste til, nemlig at man nu får et førstehjælpskursus, i forbindelse med at man får kørekort, og det vil jo et langt stykke hen ad vejen gøre det samme, nemlig sikre, at når flere generationer er kommet igennem det her med at få et kørekort, vil det være sådan, at det er normalt i den voksne befolkning, at man faktisk kan førstehjælp.
Vi er sådan set også indstillet på at se lidt på, om man på en eller anden måde kan styrke førstehjælpen, men samtidig vil jeg altså godt henvise til den lange liste af henvendelser, som undervisningsministeren har fået fra andre mennesker, som også har relevante ting, som de synes burde foregå i undervisningen.
Det er jo det evige dilemma, vi står med som uddannelsesfolk, at vi er nødt til overveje alle de her ting, for jeg kan tilføje i hvert fald to ting, som jeg sad dernede og tænkte på i forhold til ministerens liste af henvendelser, nemlig også henvendelser om, at kost burde fylde mere i folkeskolen og så også badesikkerheden, som vi faktisk drøftede forholdsvis højlydt i medierne for ikke så længe siden.
Alle de her ting - både dem på ministerens liste og de to tilføjelser, som jeg kunne give til den - er jo rigtig gode ting, som det er vigtigt og rigtigt og godt at beskæftige sig med, og man kan meget nemt blive fristet til at stå og sige: Lad os få noget mere af det i folkeskolen.
Men vi skal altså bare huske - og det vil jeg godt appellere til at man også gør i hele folkeskoleforligskredsen - at tænke på: Hvor meget er det lige, vi synes der kan være plads til?
For vi vil jo også gerne styrke de centrale fag og har gudskelov de seneste år kunnet sætte penge af til flere timer i nogle af de centrale fag.
Vi skal bare huske, at enten skal vi netop fylde en time mere på, som ministeren også var inde på, eller også skal noget andet vige pladsen for det, vi vælger.
Så jeg vil bare appellere til, at vi, når nu vi overvejer, om det her kan få en mere central rolle, og hvordan vi gør det - for jeg er enig i, at førstehjælp er utrolig vigtigt - så samtidig lige tænker os om og spørger: Jamen hvor meget mere skal vi fylde på?
For jeg tror ikke, der er nogen af os, der er indstillet på, at poderne skal gå i skole 24 timer i døgnet, og vi er også alle sammen interesseret i, at man lærer de ting, man skal kunne i de centrale fag, og at der ikke kommer for mange ting i vejen.
Der er jo ingen af de ting, som vi har fået henvendelser om, som ikke er gode og rigtige ting, og derfor er det bare, at vi nogle gange er nødt til at træffe de svære beslutninger om, hvornår det er, man sådan fra centralt hold skal sige: Nu skal det her pinedød være med.
For vi skal lige huske, at samtlige de ting, som både ministeren og jeg selv har nævnt her, jo er ting, man godt kan putte ind i skolen, og f.eks. sagde jeg i forbindelse med det her med badesikkerheden til dem, der kom og foreslog det: Jamen der synes jeg også det er vigtigt, at vi tænker på, hvor i landet man bor, og hvad det er for centrale problemstillinger, man har.
Man kan også nævne sådan noget som terrorhåndtering, og det er jo også sådan en ting, som det måske er relevant at tage op, f.eks. i forbindelse med at man oplever terrorangreb rundtomkring i verden.
Men igen: Er det noget, vi skal gøre til en obligatorisk del, og skal vi stå herinde på Christiansborg og bestemme, hvor meget det skal fylde, og hvordan det skal fylde, eller må vi ligesom lade det være op til den enkelte skole at sige, hvordan de på en naturlig måde får nogle af de her centrale ting ind i børnenes liv og hverdag?
For det er jo meget det, som folkeskolen også handler om, ud over at vi har de centrale målsætninger for det faglige indhold, som børnene skal nå igennem i folkeskolen.
Så vi kan ikke støtte forslaget, men vi vil selvfølgelig godt indgå i en konstruktiv dialog om det her med, hvor meget førstehjælp bør fylde, men som sagt med tanke for, at der altså også er utrolig mange andre rigtig væsentlige ting, som der også skal være plads til i folkeskolen.